|  |  |  |
| --- | --- | --- |
|  |  | **QR Kode** |
|  |  |
|  |  |
|  |  |
|  |  |
|  | Titel: Realitytjek: Alex Vanopslagh møder kontanthjælpsmodtager  Tema: Fattigdom og ulighed. Prioriteringer i velfærdsstaten.  Målgruppe: Gym. &HF, VUC  Data om læremidlet:  TV-serie på DR2, hvor forskellige politikere sendes ud for at møde virkeligheden. Dette afsnit er sendt den 12. marts 2020 på DR 2. Varighed 29 min.  **Faglig relevans/kompetenceområder**  Udsendelsen vil være egnet i forhold til temaet levevilkår og ulighed. Her kan programmet bruges til at belyse konkrete prioriteringsproblemer i velfærdssamfundet.  Vejledningen til udsendelsen er rettet mod 1g og 1hf.  **Ideer til undervisningen**  Udsendelsen kan bruges til temaet levevilkår med særligt fokus på fattigdom. Udsendelsens rammesætning og præmis er, at Liberal Alliances formand Alex Vanopslagh skal konfronteres med kontanthjælpsmodtageren Chanelles situation. Udsendelsen lægger op til forskellige fokus på fattigdom, fx ’hvordan måles fattigdom’, ’social ulighed’ og ’ideologi: holdninger til ulighed og fattigdom’  Via udsendelsen får eleverne en case om levevilkår for en kontanthjælpsmodtager og Liberal Alliances forståelse af ulighed og fattigdom.  Afsnittet vil fungere godt som introduktion eller i begyndelsen af et forløb om levevilkår i Danmark.  Før undervisning  Før eleverne ser udsendelsen, har klassen arbejdet med grundbogsstof om fattigdomsbegrebet, forskellige metoder til at måle relativ fattigdom og med ideologiske holdninger til fattigdom og ulighed.  Det er muligt at give eleverne forskellige opgaver. Den ene halvdel af eleverne kan se på Chanelles livssituation, mens den anden halvdel skal se på Liberal Alliances´ forståelse og syn på fattigdom.  Det er også muligt at give alle elever samme opgave.  **Opgave 1: Chanelle som case:**  Afsnittet bruges således som en case, der giver indblik i et liv som kontanthjælpsmodtager. I forbindelse med at eleverne ser udsendelsen, kan de beskrive Chanelles livssituation. I denne beskrivelse kan indgå:   * Udgifter * Indtægter * Sundhed * Uddannelse * Mulighed for at påvirke egen livssituation * Fordele og ulemper ved at forstå levevilkår ud fra en personlig fortælling   **Opgave 2 Liberal Alliances´ forståelse af fattigdom:**  Eleverne kan bruge udsendelsen til at beskrive LA’s forståelse af fattigdom. I dette arbejde kan eleverne se på:   * Hvad fattigdom er ifølge LA. Herunder hvorfor Chanelle ikke er fattig? * Hvordan Chanelle ifølge partiet kan spare penge? * Hvad LA mener med: ”Det skal kunne betale sig at arbejde”?   Efter behandling af udsendelsen  Efter at have set udsendelsen kan eleverne i grupper arbejde videre med forskellige temaer:  **A) Fattigdom**   * Hvornår man er relativ fattig i Danmark * I hvor høj grad det er relevant at tale om fattigdom i Danmark * Hvilke vanskeligheder der er ved at måle relativ fattigdom * Hvordan man kan undersøge fattigdom. Herunder hvordan en personlig historie kan bruges i samfundsfag.   **B) Holdninger til fattigdom og ulighed**   * Partiernes forståelse af målet med kontanthjælp * Partiernes forståelse af forholdet mellem individ og stat. Hvem har ansvaret for Chanelles situation?   Til begge temaer kan man supplere med relevante artikler og grundbogsstof. Efterfølgende skal eleverne formidle deres undersøgelser. Det kan enten være som fremlæggelser eller i mere digitale formater såsom en film, screencast eller podcast.  **Gode råd til digitale produkter:**   1. Valg af digitalt format  * Eleverne præsenteres for forskellige digitale formater (video, podcast etc.) * Eleverne udvælger et velegnet digitalt format til deres præsentation  1. Produkt  * Opstil konkrete rammer for produktet såsom omfang, målgruppe, kontekst og krav til format fx både billede og lyd * Opstil konkrete faglige mål til produktet  1. Evaluering   Eleverne ser hinandens produkter. Det kan også ske mere formativt som et Peer feedforward. | |